***Zjavenie 12,12 „Preto radujte sa, nebesia, aj vy, čo v nich bývate.***

***Beda však zemi i moru, pretože diabol zostúpil k vám veľmi nazlostený, lebo vie, že má málo času.“***

Otázky, ktoré si položí takmer každý človek: Prečo je na svete toľko utrpenia a zla? Kto za to môže? Ako je možné, že to Boh dopúšťa a že sa na to pozerá? Ježiš hovoril o tejto problematike so svojimi učeníkmi. Rozprával im podobenstvo o tom, ako farmár zasial dobré semená, ale vyrástol aj burinu (viac o tomto príbehu aj o Ježišovom výklade – pozri Matúš 13,24–30; 13,37–43).

Zjavenie 12,4.7-9 opisuje bitku v nebi, ktorá sa odohrala na základe vzbury Lucifera, ktorý nakoniec so sebou strhol jednu tretinu anjelov, a tí spoločne s ním bojovali proti Bohu. Nasledujúce texty popisujú, ako sa z Lucifera (Lucifer v latinčine znamená „nosič svetla“, teda niekto, kto prináša do vecí jasno a dobro) stal diabol, teda odporca. "... Bol si pečaťou dokonalosti, plný múdrosti a dokonalý v kráse. Bol si v Božej záhrade, v Edene. Bol si odetý rozličnými drahokamami... Urobil som ťa jagavým cherubom — strážcom. Bol si na svätom Božom vrchu... Bezchybne si si počínal odo dňa svojho stvorenia až dovtedy, kým sa nezistila zvrátenosť pri tebe... Srdce ti spyšnelo pre tvoju krásu, prišiel si o múdrosť kvôli lesku...“ (Ezechiel 28,12–17) „Ako si padla z neba, žiarivá zornička! ...„Do nebies vystúpim, až nad Božie hviezdy vyvýšim svoj trón,... prirovnám sa k Najvyššiemu. (Izaiáš 14,12–14)

Nakoniec sa zlo a utrpenie dostalo aj na našu planétu, pretože Adam s Evou neuposlúchli Božie varovanie: „Môžeš jesť zo všetkých stromov záhrady, 17 ale nejedz zo stromu poznania dobra a zla, lebo v deň, v ktorom by si z neho jedol, určite zomrieš.“ (1. Mojžišova 2,16-17). Prví ľudia naopak uverili diablovi a spoznali zlo. V biblickej reči „poznať zlo“ neznamená len vedieť, že zlo existuje, ale znamená to stotožniť sa so zlom, teda stať sa zlým. Tak sa stalo, že dianie na našej zemi je „...veď sme sa stali divadlom svetu, anjelom i ľuďom“ (1. Korintským 4,9). Boh je Bohom slobody. Keď Lucifer urobil vo svojom srdci rozhodnutie vzbúriť sa proti Bohu, Boh ho nemohol zničiť. Rovnako tak nemohol zastaviť Adama a Evu od toho, aby jedli zo stromu poznania. Vo svojej láske Boh nemôže manipulovať so slobodným rozhodnutím žiadneho človeka, aj keď to môže znamenať stratu večného života.

Biblia vysvetľuje úlohu satana v boji dobra a zla. Satan je „…klamár a otec lži.“ (Ján 8,44) Jeho stratégiu veľmi dobre znázorňuje pravdivý príbeh o Jóbovi a jeho rodine – pozri Jób 1,1-22. (Ako to nakoniec dopadlo – pozri Jób 42,7-16)

Ako sa môžeme brániť zlu? „Buďte triezvi, bdejte! Váš protivník, diabol, obchádza ako revúci lev a hľadá, koho by zhltol." (1. Petrov 5,8) Diablovou zbraňou je smrť, je jej vládca. (podľa Židom 2,14) Dobrá správa je, že diabol nakoniec skončí aj so svojimi spoločníkmi v ohnivom jazere: " Diabol, ktorý ich zvádzal, bol vrhnutý do ohnivého a sírového jazera, kde bola aj šelma a falošný prorok. Tam budú mučení vo dne v noci na veky vekov." (Zjavenie 20,10) Zlo bude zničené a už nikdy sa nevráti do vesmíru a na našu planétu.